Иван Вазов
Хайдути

chitanka.info

Стражари конни в планината

стигнаха ме и ми явиха:

„Пази си джеба и главата —

разбойници се тук укриха.

Разбойници ний гоним люти!“

„Приятели — казах им тамо, —

кажете: гониме хайдути —

в гори хайдути има само.

Нещастните, и те се чуват!

Аз даже ги почитам малко:

те кожа и живот рискуват

за своето коматче жалко.

Разбойниците тук не бродят —

в горите и във планините:

те другаде свободни ходят,

но вие тях ги не ловите.“

Юли, връх Ветриловата воденица

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.